Folketing
2013-05-22

Tak for svaret. Det er jo nemlig rigtigt, at der er en række kommuner, der er begyndt at tvangsflytte udviklingshæmmede fra deres dagtilbud til såkaldt aktivering i hjemmet, og det betyder, at de udviklingshæmmede mod deres vilje holdes væk fra venner og en indholdsrig hverdag for i stedet at være henvist til opbevaring døgnet rundt i deres eget hjem, som landsformanden for LEV, Sytter Kristensen, udtrykker det. Det, om en udviklingshæmmet bliver flyttet fra sit dagtilbud eller ej, afgøres jo fuldstændig vilkårligt, alt efter hvilken kommune vi har med at gøre. Det er jo således, at man i Brønderslev Kommune tvangsflytter sine udviklingshæmmede, mens de i nabokommunerne, Aalborg og Hjørring, prioriterer at beholde de udviklingshæmmede i dagtilbuddene. Som Sytter Kristensen videre siger: Det er ikke længere de enkeltes behov, der afgør, om man som handicappet må vinke farvel til dagtilbuddet, hvor man kan arbejde og møde andre mennesker, det afgøres i stedet af, hvilken kommune man er så heldig eller uheldig at bo i. Citat slut. Det er så derfor, jeg godt vil bede om et uddybende svar fra ministeren, nemlig om det i ministerens vurdering er tilfredsstillende, at de udviklingshæmmedes selvbestemmelse tilsidesættes på baggrund af ren kassetænkning i kommunerne.